Nova versió de l’aplicació per a mòbil de l’Ajuntament de Carcaixent
07 de juny de 2017

Carcaixent

Ivan Martí, regidor de Modernització, ha explicat que l’objectiu d’introduir esta millora no és només que els veïns i veïnes puguen beneficiar-se d’esta eina, sinó que els visitants disposen de la informació necessària per a conéixer tots els recursos turístics de Carcaixent i aconseguir que gaudisquen d'una experiència satisfactòria durant la seua estada en la localitat. El nou contingut conté fotografies, locucions informatives dels recursos turístics, audioguia, i altres dades d'interés com, per exemple, els restaurants que tenen oferta gastronòmica especial durant la Fira Modernista.

Una altra de les millores introduïdes és la possibilitat de consultar tota la informació d'Organització i Transparència d’una manera àgil i ràpida sense necessitat d’accedir al portal de Transparència. La nova APP ofereix també la possibilitat de personalitzar i filtrar els avisos o notificacions que envia l'Ajuntament per preferències. L'usuari pot decidir quin tipus de missatges vol rebre: Medi Ambient, Ocupació, Serveis Socials, Cultura i Educació, o Joventut i Esports, amb la qual cosa, segons el regidor, s'amplien les possibilitats de comunicació amb els veïns i veïnes.

Ivan Martí ha remarcat que esta versió està pensada clarament per al ciutadà, ja que «millora la seua experiència d’ús, però sobretot li possibilita l’accés a continguts que són totalment del seu interés i que li poden resultar de molta utilitat en el seu dia a dia». A més, Ivan Martí ha recordat que l'aplicació permet l’enviament d’incidències en la via pública seleccionades per categoria, de forma que se'n facilita la gestió posterior.

En estos moments, l'APP de l’Ajuntament de Carcaixent està descarregada en 1.409 dipositius Android i 402 IOS, amb un major volum de descàrregues detectades durant els episodis de pluges del passat mes de desembre.